CELEX: 32014D0459
Language: fi
Date: 2014-07-10 00:00:00
Title: 2014/459/EU: Komission päätös, annettu 10 päivänä heinäkuuta 2014 , kuparia sisältävien biosidivalmisteiden markkinoille saattamisesta välttämättömiin käyttötarkoituksiin (tiedoksiannettu numerolla C(2014) 4611)

12.7.2014   
            
            
               FI
            
            
               Euroopan unionin virallinen lehti
            
            
               L 205/76
            
         KOMISSION PÄÄTÖS,
   annettu 10 päivänä heinäkuuta 2014,
   kuparia sisältävien biosidivalmisteiden markkinoille saattamisesta välttämättömiin käyttötarkoituksiin
   
      
         (tiedoksiannettu numerolla C(2014) 4611)
      
   
   (Ainoastaan englannin-, espanjan-, kreikan- ja kroatiankieliset tekstit ovat todistusvoimaiset)
   
      (2014/459/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta 4 päivänä joulukuuta 2007 annetun komission asetuksen (EY) N:o 1451/2007 (1) ja erityisesti sen 5 artiklan 3 kohdan,
   sekä katsoo seuraavaa:
   
               (1)
            
            
               Kuparin käytöstä valmisteryhmässä 11, sellaisena kuin se on määritelty Euroopan parlamentin ja neuvoston direktiivin 98/8/EY (2) liitteessä V, on ilmoitettu komission asetuksen (EY) N:o 1896/2000 (3) 4 artiklan mukaisesti.
            
         
               (2)
            
            
               Kuparin sisällyttämisestä direktiivin 98/8/EY liitteeseen I, IA tai IB ei toimitettu täydellistä asiakirja-aineistoa asetettuun määräaikaan mennessä. Komission päätöksen 2012/78/EU (4) luettuna yhdessä asetuksen (EY) N:o 1451/2007 4 artiklan 2 kohdan kanssa mukaisesti kuparia ei saa enää saattaa markkinoille tuotetyypissä 11 käytettäväksi 1 päivästä helmikuuta 2013.
            
         
               (3)
            
            
               Asetuksen (EY) N:o 1451/2007 5 artiklan mukaisesti Kroatia, Espanja, Irlanti ja Kreikka ovat toimittaneet komissiolle hakemukset, jotka koskevat kuparia sisältävien biosidivalmisteiden markkinoille saattamisen sallimista useita käyttötarkoituksia varten.
            
         
               (4)
            
            
               Komissio saattoi hakemukset julkisesti saataville sähköisessä muodossa.
            
         
               (5)
            
            
               Joidenkin hakemusten perusteella kuparia sisältäviä biosidivalmisteita käytetään ehkäisemään biologista likaantumista (biofouling) öljyn- tai kaasunporauslauttojen sekä muiden merellä ja rannikolla sijaitsevien laitosten pääasiallisessa vedentuloputkessa. Tällöin kuparin käyttö on olennaista, jotta voidaan välttää muun muassa käsittely-, juoma- ja kylpyveden tuotantoon sekä palontorjuntaan käytettävän vedenottoputken tukkeutuminen, koska vesiputken tukkeutuminen voisi olla vaarallista kyseisessä laitoksessa olevan henkilöstön terveydelle ja turvallisuudelle.
            
         
               (6)
            
            
               Lisäksi joidenkin hakemusten perusteella kuparia sisältäviä biosidivalmisteita käytetään ehkäisemään biologista likaantumista alusten pääasiallisessa vedenottoputkessa. Tällöin kuparin käyttö on olennaista, jotta voidaan estää aluksen koko putkistossa ja vesijärjestelmässä käytettävän vedenottoputken tukkeutuminen. Tähän sisältyvät kaikki putkiston sisäosat, kuten palontukahdutusjärjestelmä, jotka ovat välttämättömiä aluksen turvallisen toiminnan kannalta.
            
         
               (7)
            
            
               Hakemuksista ei saatu huomautuksia julkisen kuulemisen aikana. Hakemukset jättäneet jäsenvaltiot ovat kuitenkin katsoneet, että niiden alueella tarvitaan riittävästi erilaisia teknisesti ja taloudellisesti käyttökelpoisia vaihtoehtoja, joiden avulla voidaan ehkäistä biologista likaantumista pääasiallisen vedenottoputken tukkeutumisen riskin vähentämiseksi rannikon lähellä olevissa laitoksissa, muissa merellä tai rannikolla olevissa laitoksissa taikka aluksissa.
            
         
               (8)
            
            
               Tämän vuoksi vaikuttaa todennäköiseltä, että mikäli kyseisissä jäsenvaltioissa ei sallita kuparin käyttöä biologisen likaantumisen ehkäisemisessä öljyn- tai kaasunporauslauttojen, muiden merellä tai rannikolla sijaitsevien laitosten tai alusten vedenottoputkessa, se voisi tällä hetkellä aiheuttaa vakavan riskin kansanterveydelle. Lisäksi tämänhetkisten kupariin perustuvien, aluksilla käytettävien järjestelmien käytön lopettamisesta tai korvaamisesta voi monissa tapauksissa aiheutua kohtuuttomia kustannuksia ja logistisia sekä käytännön ongelmia. Mikäli korvaaminen on mahdollista, siihen voi mennä jonkin aikaa. Pyydetyt poikkeukset olennaisia käyttötarkoituksia varten ovat sen vuoksi tällä hetkellä tarpeen.
            
         
               (9)
            
            
               Kuitenkin, mikäli täydellistä hakemusta kuparin käytön hyväksymisestä valmisteryhmässä 11 ei toimiteta viipymättä, kuparia sisältävien biosidivalmisteiden käyttäjien olisi otettava käyttöön vaihtoehtoiset menetelmät biologisen likaantumisen ehkäisyä varten. Tämän vuoksi on syytä edellyttää, että tällaisessa tapauksessa kyseisissä jäsenvaltioissa oleville käyttäjille ilmoitetaan asiasta hyvissä ajoin, jotta ne voivat varmistaa, että vaihtoehtoiset menetelmät ovat käytettävissä ennen kuin kuparia sisältävät biosidivalmisteet on vedettävä markkinoilta,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Kroatia, Espanja, Irlanti ja Kreikka voivat asetuksen (EY) N:o 1451/2007 5 artiklan 3 kohdassa tarkoitettujen edellytysten mukaisesti sallia kuparia sisältävien biosidivalmisteiden (EY-numero 231-159-6; CAS-numero 7440-50-8) markkinoille saattamisen tämän päätöksen liitteessä esitettyjä käyttötarkoituksia varten.
   2.   Mikäli on toimitettu asiakirjat kuparin hyväksymisestä käytettäväksi olennaisissa käyttötarkoituksissa valmisteryhmässä 11 ja arvioinnista vastaava jäsenvaltio on todennut ne täydellisiksi viimeistään 31 päivään joulukuuta 2014 mennessä, Kroatia, Espanja, Irlanti ja Kreikka voivat edelleen sallia markkinoille saattamisen Euroopan parlamentin ja neuvoston asetuksen (EU) N:o 528/2012 (5) 89 artiklassa säädettyihin määräaikoihin asti tapauksissa, joissa aine hyväksytään tai sitä ei hyväksytä.
   3.   Muissa kuin 2 kohdassa tarkoitetuissa tapauksissa Kroatia, Espanja, Irlanti ja Kreikka voivat edelleen sallia markkinoille saattamisen 31 päivään joulukuuta 2017 asti, mikäli kyseiset jäsenvaltiot varmistavat 1 päivästä tammikuuta 2015 sen, että käyttäjille tiedotetaan aktiivisesti välittömästä tarpeesta käyttää vaihtoehtoisia menetelmiä kyseisiä käyttötarkoituksia varten.
   2 artikla
   Tämä päätös on osoitettu Irlannille, Helleenien tasavallalle, Espanjan kuningaskunnalle ja Kroatian tasavallalle.
   
      Tehty Brysselissä 10 päivänä heinäkuuta 2014.
      
         
            Komission puolesta
         
         Janez POTOČNIK
         
            Komission jäsen
         
      
   
   
      (1)  EUVL L 325, 11.12.2007, s. 3.
   
      (2)  Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).
   
      (3)  Komission asetus (EY) N:o 1896/2000, annettu 7 päivänä syyskuuta 2000, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta (EYVL L 228, 8.9.2000, s. 6).
   
      (4)  Komission päätös 2012/78/EU, annettu 9 päivänä helmikuuta 2012, tiettyjen aineiden jättämisestä pois biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY liitteistä I, I A tai I B (EUVL L 38, 11.2.2012, s. 48).
   
      (5)  Euroopan parlamentin ja neuvoston asetus (EU) N:o 528/2012, annettu 22 päivänä toukokuuta 2012, biosidivalmisteiden asettamisesta saataville markkinoilla ja niiden käytöstä (EUVL L 167, 27.6.2012, s. 1).
   
      LIITE
      KÄYTTÖTARKOITUKSET, JOTKA MAINITUT JÄSENVALTIOT VOIVAT SALLIA, MIKÄLI 1 ARTIKLASSA TARKOITETUT EDELLYTYKSET TÄYTTYVÄT
      
                  Nro
               
               
                  Jäsenvaltio
               
               
                  Valmisteryhmä 11:
               
            
                  1
               
               
                  Kroatia
               
               
                  Biologisen likaantumisen (biofouling) ehkäiseminen aluksen vedentuloputkessa ja vesipumpuissa sekä sen koko putkistossa ja vesijärjestelmässä.
               
            
                  2
               
               
                  Espanja
               
               
                  Biologisen likaantumisen (biofouling) ehkäiseminen öljyn- tai kaasunporauslauttojen sekä muiden merellä ja rannikolla sijaitsevien laitosten vedentuloputkessa ja vesipumpuissa sekä niiden koko putkistossa ja vesijärjestelmässä.
                  Biologisen likaantumisen (biofouling) ehkäiseminen aluksen vedentuloputkessa ja vesipumpuissa sekä sen koko putkistossa ja vesijärjestelmässä.
               
            
                  3
               
               
                  Irlanti
               
               
                  Biologisen likaantumisen (biofouling) ehkäiseminen öljyn- tai kaasunporauslauttojen sekä muiden merellä ja rannikolla sijaitsevien laitosten vedentuloputkessa ja vesipumpuissa sekä niiden koko putkistossa ja vesijärjestelmässä.
                  Biologisen likaantumisen (biofouling) ehkäiseminen aluksen vedentuloputkessa ja vesipumpuissa sekä sen koko putkistossa ja vesijärjestelmässä.
               
            
                  4
               
               
                  Kreikka
               
               
                  Biologisen likaantumisen (biofouling) ehkäiseminen aluksen vedentuloputkessa ja vesipumpuissa sekä sen koko putkistossa ja vesijärjestelmässä.